
Szerzett jogok az Alkotmánybíróság gyakorlatában

A dolgozatom célja a jogbiztonság egyik eleme a szerzett jogok bemutatása, valamint az erre vonatkozó szabályozás egy lehetséges módjának megfogalmazása.
A téma jelentősége abban áll, hogy bár konkrétan nem szerepel az alaptörvényben a szerzett jogok védelme, mégis olyan jelentős alapjogokhoz kapcsolódik mint a foglakozáshoz való jog vagy a szociális biztonsághoz való jog.
A téma feldolgozásánál nehézséget jelentett a kapcsolódó szakirodalom hiánya, ezért főleg szakfolyóiratokra, külföldi szakirodalomra és Alkotmánybírósági határozatokra támaszkodom. Ezeket egészítettem ki saját gondolataimmal és szabályozási javaslataimmal, külföldi példákkal alátámasztva.
Fontosnak tartottam először egy nemzetközi kitekintés keretében a téma jelentőségét kiemelni. Ezután a jogállamiság kérdéskörét szigorúan a szerzett jogok szemszögéből megvizsgálni. Ezt ábrával igyekeztem szemléletesebbé tenni. Ezután a szerzett jogok rövid magyarországi történetét mutatom be.
Ezt követően az általam széles körben feldolgozott alkotmánybírósági határozatokat 3 fő csoportba, majd további 3-3 alcsoportba osztottam és ez alapján bontottam ki a szerzett jogok tulajdonságait. (szociális biztonság: családtámogatás, nyugdíjrendszer, tb járulékok; Foglakozáshoz való jog: közszféra munkaviszony, Munka Törvénykönyve hatálya alá tartozó kérdések, járulékok jövedelmek adók; Kivételek).
Majd mindezek figyelembe vételével megkíséreltem a szerzett jogok fogalmát meghatározni, definiálni, mivel ilyen fogalmat sem az AB gyakorlata, sem a szakirodalom nem említ. Fontosnak tartottam a szerzett jogok kapcsolatát bemutatni a tulajdonhoz való joggal (itt egyfajta testvérjog terminológiát állítok fel) valamint az ügyészi felhívással, és a szerzett jogokhoz szorosan kapcsolódó várományt összevetni a polgári jogi várománnyal.
A dolgozat utolsó előtti fejezetében a szerzett jogok korlátozásának saját magam által készített terminológiáját mutatom be. (Alkotmányos és polgári jogi korlátok.) Végül „de lege feranda” javaslatként egy - a jogalkotó számára iránymutatásul szolgáló - szabályozási koncepciót dolgoztam ki.



